**სისხლის სამართლის სისტემის რეფორმის განმახორციელებელი უწყებათაშორისი საკოორდინაციო საბჭო**

**პოლიციის რეფორმის სამუშაო ჯგუფის შეხვედრა**

*30 ივნისი, 2014*

შინაგან საქმეთა სამინისტრო

შეხვედრის გახსნა

1. სამუშაო ჯგუფის შეხვედრა გახსნა შსს საერთაშორისო ურთიერთობების დეპარტამენტის დირექტორმა, ბატონმა შალვა კვინიხიძემ. ბატონმა კვინიხიძემ მადლობა გადაუხადა შეხვედრის მონაწილეებს და გააცნო დღის წესრიგი (?), რომელიც მოიცავდა შემდეგ საკითხებს:

* სისხლის სამართლის რეფორმის პოლიციის კომპონენტის განახლებული სამოქმედო გეგმის წარდგენა;
* მონაცემთა დაცვის საკითხები შინაგან საქმეთა სამინისტროში;
* ქიმიური, ბიოლოგიური, რადიაციული და  ბირთვული  საფრთხეების შემცირების სტრატეგია;
* შსს აკადემიის სამომავლო გეგმები უმაღლესი საგანმანათლებლო პროგრამის კუთხით;
* საზოგადოების ცნობიერების ამაღლება.

1. ბატონმა კვინიხიძემ აღნიშნა, რომ 2013 წელი მნიშნველოვანი იყო საკანონმდებლო რეფორმების კუთხით, შინაგან საქმეთა სამინისტროს მიერ განხორციელდა მრავალი საკანონმდებლო ცვლილება, მათა შორის აღსანიშნავია პოლიციის შესახებ კანონი.

სისხლის სამართლის რეფორმის პოლიციის კომპონენტის განახლებული სამოქმედო გეგმა

1. შინაგან საქმეთა სამინისტროს წარმომადგენელმა, ქალბატონმა თათია სალუქვაძემ სამუშაო ჯგუფს წარმოუდგინა სისხლის სამართლის სისტემის რეფორმის ფარგლებში არსებული პოლიციის რეფორმის განახლებული სამოქმედო გეგმა. ქალბატონმა სალუქვაძემ აღნიშნა, 2013 წელს განახლდა სისხლის სამართლის რეფორმის პოლიციის კომპონენტის სტრატეგია და იგი შესაბამისობაში მოვიდა შინაგან საქმეთა სამინისტროს ერთიან სტრატეგიასთან. ქალბატონი სალუქვაძის თქმით, განახლებული სამოქმედო გეგმა აგრეთვე შესაბამისობაშია შინაგან საქმეთა სამინისტროს ძირითად პრიორიტეტებთან და სამოქმედო გეგმის ღონისძიებები და ამ ღონისძიებების განხორციელებისათვის საჭირო ფინანსური რესურსებიც გაწერილია 2018 წლის ჩათვლით.

ქიმიური, ბიოლოგიური, რადიაციული და  ბირთვული  საფრთხეების შემცირების სტრატეგიის პრეზენტაცია

1. შინაგან საქმეთა სამინისტროს რეფორმებისა და განვითარების სააგენტოს წარმომადგენელმა, ქალბატონმა თათია ლოლაძემ შეხვედრის მონაწილეებს გააცნო ქიმიური, ბირთვული, რადიაციული და ბიოლოგიური საფრთხეების შემცირების შესახებ სტრატეგია.
2. ქალბატონი ლოლაძის თქმით, სტრატეგია შეიქმნა უწყებათაშორისი სამუშაო ჯგუფის ფარგლებში, რომელშიც მონაწილეობდნენ სახელმწიფო უწყებებისა და საერთაშორისო და არასამთავრობო ორგანიზაციების წარმომადგენლები. სტრატეგია დამტკიცდა 2014 წლის 14 თებერვალს. სტრატეგიის მიზანია ქიმიური, ბირთვული, რადიაციული და ბიოლოგიური საფრთხეების შემცირება და შედეგების მართვა. გარდა ამისა, შექმნილია 3 სამუშაო ჯგუფი, რომელიც ამჟამად მუშაობს შესაბამისი სამოქმედო გეგმის შემუშავებაზე.

შსს აკადემია - უმაღლესი საგანმანათლებლო პროგრამა

1. შინაგან საქმეთა სამინისტროს აკადემიის წარმომადგენელმა, ბატონმა ელგუჯა მაკალათიამ წარმოადგინა პრეზენტაცია აკადემიის უმაღლესი საგანმანათლებლო პროგრამასთან დაკავშირებით. ბატონმა მაკალათიამ აღნიშნა, რომ აკადემიაში მსმენელთათვის სწავლის ხანგრძლივობა გაიზარდა 6 თვემდე. ამასთან, გადამზადების კურსის გავლა სავალდებულოა ყველა მოქმედო პოლიციელისთვის და ასევე, დაწინაურების კანდიდატები გადიან სავალდებულო სპეციალიზებულ გადამზადების კურსებს.
2. ბატონმა მაკალათიამ შეხვედრის მონაწილეებს აცნობა სიახლის შესახებ, რომელიც ეხება აკადემიის ფარგლებში სამაგისტრო პროგრამების განხორცილებას. აკადემიამ მოიპოვა უმაღლესი სასწავლებლის სტატუსი და განაცხადი გაკეთებულია სამაგისტრო პროგრამის აკრედიტაციაზე. აკრედიტაციის შემდეგ აკადემიის ფარგლებში განხორციელდება საპოლიციო სამართლის სამაგისტრო პროგრამა, რაც შსს აკადემიას შესაძლებლობას მისცემს მოამზადოს მაღალი დონის კადრები.

პერსონალური მონაცემების დამუშავება

1. პერსონალური მონაცემების დაცვასა და დამუშავებასთან დაკავშირებით ინფორმაცია წარმოადგინა შინაგან საქმეთა სამინისტროს ადმინისტრაციის წარმომადგენელმა, ბატონმა ირაკლი მხეიძემ. ბატონმა მხეიძემ აღნიშნა, რომ პერსონალური მონაცემების დაცვა და დამუშავება ხორციელდება შემდეგი სამართლებრივი რეგულირების ფარგლებში, ესენია: საქართველოს კანონი „პერსონალურ მონაცემთა დაცვის შესახებ“, საქართველოს კანონი „პოლიციის შესახებ“, საქართველოს პოლიციის ეთიკის კოდექსი, შსს ზოგიერთი მოსამსახურის ქცევის ინსტრუქციები, შსს–ში პერსონალური მონაცემების დამუშავებისა და დაცვის შესახებ ინსტრუქცია, სამართალდამცავ სფეროში საერთაშორისო თანამშრომლობის შესახებ საქართველოს კანონი.
2. ბატონმა მხეიძემ აღნიშნა, რომ გარდა საკანონმდებლო ცვლილებებისა, შინაგან საქმეთა სამინისტროში შეიქმნა სამუშაო ჯგუფი, რომლის ფარგლებშიც შემუშავდა შსს–ში პერსონალური მონაცემების დამუშავებისა და დაცვის შესახებ ინსტრუქცია. ინსტრუქციის მიზანია შსს–ში პერსონალური მონაცემების დამუშავებისა და დაცვის შესახებ საქართველოს კანონმდებლობისა და „პოლიციის სფეროში პერსონალური მონაცემების გამოყენების რეგულირების შესახებ“ ევროპის საბჭოს მინისტრთა კომიტეტის 1987 წლის 17 სექტემბრის NR(87)15 რეკომენდაციის დანერგვის ხელშეწყობა.
3. ბატონი მხეიძის თქმით, ინსტრუქციით, სსიპ – საქართველოს შინაგან საქმეთა სამინისტროს აკადემიას დაევალა სასწავლო პროგრამების შემუშავება, რათა განხორციელდეს სამინისტროს მოსამსახურეების სათანადო მომზადება/გადამზადება მონაცემების დამუშავებისა და დაცვის საკითხებთან დაკავშირებით;

საზოგადოების ცნობიერების ამაღლება

1. საზოგადოების ცნობიერების ამაღლებასთან დაკავშირებით ჩატარებულ ღონისძიებებზე პრეზენტაცია წარმოადგინა შსს საზოგადოებასთან ურთიერთობის დეპარტამენტის წარმომადგენელმა, ქალბატონმა სოფიო ტორჩინავამ. ქალბატონმა ტორჩინავამ აღნიშნა, რომ შინაგან საქმეთა სამინისტრო აქტიურად ახორციელებს სხვადასხვა საინფორმაციო კამპანიებს და ღონისძიებებს საზოგადოების ცნობიერების ამაღლების კუთხით, როგორიცაა საგზაო უსაფრთხოების შესახებ სოციალური კამპანია და ანტი ნარკოტიკული კამპანია; შინაგან საქმეთა მინისტრის შეხვედრები სკოლის მოსწავლეებთან, უნივერსიტეტების სტუდენტებთან.
2. ქალბატონი ტორჩინავას თქმით ასევე დაგეგმილია შემდეგი აქტივობები:

* სოციალური კამპანია – „ქვეითებო! ისარგებლეთ გადასასვლელით!“;
* სოციალური კამპანია – „მძღოლებო! გზა დაუთმეთ ქვეითებს!“;
* სოციალური კამპანია – ოჯახური ძალადობის წინააღმდეგ;
* მედიასემინარი;
* 2008 წლის აგვისტოს ომში დაღუპული შს სამინისტროს თანამშრომლების ოჯახის წევრებისთვის საქველმოქმედო აქცია;
* შს მინისტრის ალექსანდრე ჭიკაიძის შეხვედრები შს სამინისტროს სხვადასხვა სტრუქტურული ქვედანაყოფების თანამშრომლებთან.

დამსწრეთა კომენტარები

1. არასამთავრობო ორგანიზაცია „ძალადობისაგან დაცვის ეროვნული ქსელის“ წარმომადგენელმა, ქალბატონმა ნატო შავლაყაძემ აღნიშნა, რომ ორგანიზაციას აქვს გამოცდილება ოჯახში ძალადობის კუთხით და მზად არის საჭიროების შემთხვევაში სოციალური კამპანიის დაგეგმვის პროცესში ფსიქოლოგების რესურსით დაეხმარონ შინაგან საქმეთა სამინისტროს.
2. მიგრაციის პოლიტიკის განვითარების საერთაშორისო ცენტრის (ICMPD) წარმომადგენელმა თავის მხრივ აღნიშნა, რომ ორგანიზაცია ერთ–ერთი პროექტის ფარგლებში მუშაობს პერსონალური მონაცემების დაცვის საკითხებზე, თანამშრომლობს პერსონალურ მონაცემთა დაცვის ინსპექტორის აპარატთან და საჭიროების შემთხვევაში საერთაშორისო ექპერტების კუთხით შეუძლიათ სამინისტროს გაუწიონ დახმარება.

სხდომის დახურვა

1. შეხვედრის დასასრულს ბატონმა შალვა კვინიხიძემ სამუშაო ჯგუფის წევრებს სთხოვა, ხომ არ იყო კითხვები წარმოდგენილ საკითხებთან დაკავშირებით, მათ შორის განახლებულ პოლიციის სამოქმედო გეგმასთან მიმართებით. ვინაიდან სამუშაო ჯგუფის წევრებს არ ჰქონიათ მეტი შეკითხვები, ბატონმა კვინიხიძემ მადლობა გადაუხადა დამსწრე საზოგადოებას მობრძანებისა და აქტიური მხარდაჭერისთვის და შეხვედრა გამოცხადდა დახურულად.